Egyetlen forint megtakarítást sem tüntetett fel Orbán Viktor legfrissebb, a 2019-es vagyoni helyzetét tükröző vagyonbevallásában . Nem könnyű az, ha nincs az embernek pénze, főleg amikor gazdag barátai vannak. Biztos kínos lehet, ha a haverok egy puccos étterembe mennének, de figyelni kell rá, hogy Orbán Viktor pénztárcája bizony megérezné azt a 20-30 ezer forintot, amit egy drága helyen ott hagy az ember. Vagy Mészáros Lőrinc leverne egy kézműves sört, de Orbán inkább egy Kőbambit gurítana, nehogy az este végén kölcsön kelljen kérnie.

Amúgy is rengeteg dolog van, amit csak sóvárogva bámulhat a miniszterelnök. Képzeljük csak el, egy bevásárlóközpontban járva Orbán sóvárogva tapad egy Apple-szaküzlet üvegére, párakört rajzol a lehelete a kirakatra, de sajnos nincs több százezer forintja egy MacBookra.

Milyen az már, hogy valaki egy évtizede fogja kezében az országnak kormányzó rúdját, de közben üresen kong a kamrája, beszőtte a pók a tárcáját?

Szerencsére nem halt még ki az önzetlenség a világból. A Magyar Kétfarkú Kutyapárt küldött egy kis pénzt Orbánnak. Ki mondja, hogy táborokra szakadt a magyar politika?



